## Rješenje kojim se društvu Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, odobrava objavljivanje ponude za preuzimanje dioničkog društva Željezara Split d.d., Kaštel Sućurac

### NN 150/2009 (16.12.2009.), Rješenje kojim se društvu Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, odobrava objavljivanje ponude za preuzimanje dioničkog društva Željezara Split d.d., Kaštel Sućurac

150 16.12.2009 Rješenje kojim se društvu Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, odobrava objavljivanje ponude za preuzimanje dioničkog društva Željezara Split d.d., Kaštel Sućurac

150 16.12.2009 Rješenje kojim se društvu Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, odobrava objavljivanje ponude za preuzimanje dioničkog društva Željezara Split d.d., Kaštel Sućurac

150 16.12.2009 Rješenje kojim se društvu Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, odobrava objavljivanje ponude za preuzimanje dioničkog društva Željezara Split d.d., Kaštel Sućurac

HRVATSKA AGENCIJA ZA NADZOR FINANCIJSKIH USLUGA

**3673**

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, na temelju Zahtjeva društva s ograničenom odgovornošću Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, za odobrenje objavljivanja ponude za preuzimanje dioničkog društva Željezara Split d.d., Kaštel Sućurac, Cesta dr. F. Tuđmana b.b., na sjednici održanoj 10. prosinca 2009. godine, donijela je

RJEŠENJE

1. Društvu Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, odobrava se objavljivanje ponude za preuzimanje dioničkog društva Željezara Split d.d., Kaštel Sućurac, Cesta dr. F. Tuđmana bb.

2. Ovo Rješenje objavit će se u «Narodnim novinama«.

Obrazloženje

I. Društvo Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 12. listopada 2009. godine, na temelju odredbe članka 24. stavak 1. Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje dioničkog društva Željezara split d.d., Kaštel Sućurac, Cesta dr. F. Tuđmana bb (dalje u tekstu: Zahtjev), ponudu za preuzimanje i isprave iz članka 22. stavak 3. Zakona, a dopunu Zahtjeva 2. prosinca 2009. godine. Punomoćnici Ponuditelja za primanje pismena u ovom postupku su Beata Glinska i Aleksej Mišković, odvjetnici iz Odvjetničkog društva Glinska & Mišković, Zagreb.

II. Željezara Split d.d., Kaštel Sućurac, Cesta dr. F. Tuđmana bb, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva Željezara Split d.d., Kaštel Sućurac (dalje u tekstu: Ciljno društvo), uvrštene su u kotaciju javnih dioničkih društava Zagrebačke burze d.d., Zagreb, 6. kolovoza 2003. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište.

III. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1., a u vezi s člankom 8. stavak 3. Zakona, 8. rujna 2009. godine, stjecanjem ukupno 223.060 dionica Ciljnog društva, što predstavlja 95,86% udjela u temeljnom kapitalu Ciljnog društva te daje 95,86% glasova od ukupnog broja glasova koje daju dionice Ciljnog društva s pravom glasa. Predmetne dionice Ponuditelj je stekao Ugovorom o prodaji i prijenosu dionica Ciljnog društva sklopljenim 8. rujna 2009. godine.

Prema izjavi Ponuditelja, dostavljenoj uz Zahtjev, osim navedenog stjecanja, isti nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 0,01 kn. Prema podacima dostupnima Agenciji i dokumentaciji priloženoj uz Zahtjev, najviša cijena po kojoj je Ponuditelj stekao ukupno 223.060 dionica Ciljnog društva s pravom glasa u razdoblju od jedne godine prije dana nastanke obveze iznosi 1,00 EUR.

Sukladno potvrdi Zagrebačke burze d.d., Zagreb, od 6. listopada 2009. godine, dostavljenoj uz Zahtjev, u razdoblju od tri mjeseca od dana nastanka obveze objavljivanja ponude za preuzimanje, na Zagrebačkoj burzi nije bilo trgovanja dionicama Ciljnog društva.

Slijedom navedenog, utvrđeno je da je cijena izražena u ponudi za preuzimanje u iznosu od 0,01 kn po dionici, određena u skladu s odredbom članka 16. stavak 2. i 3. Zakona.

V. Ponuditelj je imatelj ukupno 223.060 redovnih dionica Ciljnog društva, a temeljni kapital Ciljnog društva podijeljen je na 232.704 redovnih dionica, nominalne vrijednosti 1.200,00 kn.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, na poseban račun depozitara izdvojio novčana sredstva u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/08).

VII. Ponuditelj je uz Zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, Na temelju odredbe članka 24. stavak 3. Zakona, odlučeno je kao u točki 1. izreke.

VIII. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/09-10/11

Urbroj: 326-111/09-6

Zagreb, 10. prosinca 2009.

Član Uprave
Ivan Vrljić, v. r.

Rješenje, NN 150/2009-3673